b'\n_START_ARTICLE_\nTal Afarin taistelu\n_START_SECTION_\nTausta\n_START_PARAGRAPH_\nIsis miehitti Tal Afarin vuonna 2014. Hieman ennen vuotta 2014 kaupungissa oli noin 200\xc2\xa0000 asukasta, joiden valtaosa on sunnalaisia turkmeeneja. Osa turkmeeneista oli \xc5\xa1iialaisia ja vuoteen 2017 menness\xc3\xa4 sen koko asukasluku oli arviolta 10\xc2\xa0000\xe2\x80\x9350\xc2\xa0000. Islamilaisilla \xc3\xa4\xc3\xa4riliikkeill\xc3\xa4 oli historiaa Tal Afarissa my\xc3\xb6s jo ennen Isisin saapumista. Amerikkalaisten miehitt\xc3\xa4ess\xc3\xa4 Irakia Irakin sodan aikana vuosien 2004 ja 2006 v\xc3\xa4lill\xc3\xa4 kaupunkia hallitsi k\xc3\xa4yt\xc3\xa4nn\xc3\xb6ss\xc3\xa4 Irakin al-Qaida, joka on nykyisen Isis-j\xc3\xa4rjest\xc3\xb6n edelt\xc3\xa4j\xc3\xa4. Jotkin turvallisuusl\xc3\xa4hteet ovat my\xc3\xb6s katsoneen paikallisten liittyneen Isisin riveihin huomattavissa m\xc3\xa4\xc3\xa4rin ja sen suhteellisen pienest\xc3\xa4 asukasluvusta huolimatta monet talafarilaiset vaikuttivat Isisin johtoasemissa, tuomareina ja uskonnollisen poliisin j\xc3\xa4senin\xc3\xa4. Kaupungilla oli strateginen sijainti huoltoreitill\xc3\xa4 Isisin hallitsemasta Mosulista Irakissa Raqqaan Syyriaan, joka toimi pitk\xc3\xa4\xc3\xa4n Isisin p\xc3\xa4\xc3\xa4kaupungin tapaan.\n_START_SECTION_\nTaistelu\n_START_PARAGRAPH_\nTal Afarin valtaamiseen t\xc3\xa4hd\xc3\xa4nnyt hy\xc3\xb6kk\xc3\xa4ys alkoi 20. elokuuta 2017 Mosluin j\xc3\xa4lleenvaltauksen j\xc3\xa4lkeen. Taistelujen alkaessa kaupungissa uskottiin olleen noin 1\xc2\xa0000\xe2\x80\x932\xc2\xa0000 Isisin taistelijaa. Irakin puolella taisteluun osallistui erikoisjoukkoja, Irtakin armeijan joukkoja, poliiseja ja Iranin tukemia \xc5\xa1iialaisia asejoukkoja. Yhteens\xc3\xa4 operaatioon osallistui noin 50\xc2\xa0000 irakilaista. Irakilaisten tukena olivat amerikkalaisten lentokoneet. Kaupunki oli ollut pitk\xc3\xa4\xc3\xa4n eristyksiss\xc3\xa4 eik\xc3\xa4 Isisin ollut n\xc3\xa4in mahdollista huoltaa joukkojaan. Joukkojen edetess\xc3\xa4 kaupunkiin taistelut muuttuivat kiihke\xc3\xa4mm\xc3\xa4ksi. Isisin taistelijat olivat ottaneet asemat kaupungin rakennuksista ja heill\xc3\xa4 oli k\xc3\xa4yt\xc3\xb6ss\xc3\xa4\xc3\xa4n kranaatinheittimi\xc3\xa4, raskaita konekiv\xc3\xa4\xc3\xa4rej\xc3\xa4 ja panssarin l\xc3\xa4p\xc3\xa4isevi\xc3\xa4 ammuksia. Kaupunki kukistui lopulta suhteellisen nopean taistelun j\xc3\xa4lkeen ja Irakin p\xc3\xa4\xc3\xa4ministeri Haider al-Abadi julisti sen vapautetuksi 31. lokakuuta 2017.\n_START_SECTION_\nSeuraukset\n_START_PARAGRAPH_\nIrakin viranomaisten mukaan taistelun aikana sai surmansa noin 2\xc2\xa0000 Isisin taistelijaa. Amerikkalaisen arvion mukaan Isisin kaatuneiden m\xc3\xa4\xc3\xa4r\xc3\xa4 oli 1\xc2\xa0000\xe2\x80\x931\xc2\xa0200. Irakilaisten tappiot olivat 115 kaatunutta ja 679 haavoittunutta. Irakin terrorismin vastaisten joukkojen komentaja kenraaliluutnantti Sami al-Aridhin mukaan nopea voitto Tel Afarissa oli mahdollista, koska kaupungissa ei ollut esimerkiksi Mosulista poiketen ollut paljon siviilej\xc3\xa4. Taistelun j\xc3\xa4lkeen uutisoitiin my\xc3\xb6s sopimuksesta Isisin ja Irkin Kurdistanin peshmergan v\xc3\xa4lill\xc3\xa4, jonka nojalla monet Isisin taistelijat vet\xc3\xa4ytyiv\xc3\xa4t kaupungin pohjoispuolelle ja antautuivat kurdeille. Peshmergan edustajan mukaan noin 500 Isisin taistelijaa oli antautunut kurdeille taistelujen aikana. Osan sanottiin my\xc3\xb6s paenneen Syyriaan tai Turkkiin. Esimerkiksi Irakin entinen p\xc3\xa4\xc3\xa4ministeri Nuri Kamal al-Maliki kritisoi kurdeja sopimuksen tekemisest\xc3\xa4 Isisin taistelijoiden kanssa, mutta joidenkin asiantuntijoiden mukaan pakov\xc3\xa4yl\xc3\xa4n j\xc3\xa4tt\xc3\xa4minen vihollisen taistelijoille oli tuttu taktiikka Irakilaisille ja sit\xc3\xa4 oli k\xc3\xa4ytetty esimerkiksi Fallujan ja Ramadin taistelujen aikana. My\xc3\xb6s jotkin Irakilaiset sotilaskomentajat vahvistivat pakov\xc3\xa4yl\xc3\xa4n k\xc3\xa4yt\xc3\xb6n lis\xc3\xa4ten tarkoituksena olleen tuhota n\xc3\xa4in Isisin taistelijat n\xc3\xa4iden paetessa aavikolle._NEWLINE_Kaupunki k\xc3\xa4rsi nopean taistelun ansiosta suhteellisen v\xc3\xa4h\xc3\xa4n vahinkoja ja esimerkiksi suuri osa taloista j\xc3\xa4i pystyyn.'